SET บ่ายหลุด 1,600 จุด กระทบ BOJ คุมเข้มนโยบายการเงิน
SET บ่ายไหลหลุด 1,600 จุด หลัง BOJ คุมเข้มนโยบายการเงิน ขยายกรอบบอนด์ยีลด์ -0.5% ถึง +0.5% จากเดิมที่อยู่ในกรอบ -0.25% ถึง +0.25%
SET บ่ายไหลหลุด 1,600 จุด หลัง BOJ คุมเข้มนโยบายการเงิน ขยายกรอบบอนด์ยีลด์ -0.5% ถึง +0.5% จากเดิมที่อยู่ในกรอบ -0.25% ถึง +0.25%
20 ธ.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 15:37 น. อยู่ที่ 1,598.17 ลดลง 20.03 จุด หรือ 1.24% สูงสุดที่ 1,621.54 จุด ต่ำสุดที่ 1,597.42 จุด มูลค่าการซื้อขาย 4.30 หมื่นล้านบาท
บล.กสิกรไทย ระบุในบทวิเคราะห์ว่า มุมมองตลาดหุ้นไทยบ่ายนี้คาดแรงกดดันยังมาจากต่างประเทศฝั่งญี่ปุ่นหลัง BOJ ใช้นโยบายการเงินตึงตัว ประกอบกับมูลค่าการซื้อขายยังเบาบาง โดยรวมประเมินตลาดน่าจะโฟกัสหุ้นเฉพาะตัว
สำหรับวันนี้ BOJ ได้ประกาศขยายกรอบอัตราผลตอบแทนพันธบัตรอายุ 10 ปีของรัฐบาลญี่ปุ่นให้เคลื่อนไหวในช่วง -0.5% ถึง +0.5% จากเดิมที่อยู่ในกรอบ -0.25% ถึง +0.25% มติดังกล่าวส่งผลให้สกุลเงินเยนแข็งค่าขึ้นราว 4 เยนเทียบดอลลาร์สหรัฐ สู่ระดับล่างของกรอบ 133 เยน/ดอลลาร์
นอกจากนี้ การปรับเปลี่ยนนโยบายการเงินอย่างเหนือความคาดหมายของ BOJ อาจจะส่งผลให้ตลาดการเงินทั่วโลกเผชิญกับความผันผวน หลังจากที่ก่อนหน้านี้ BOJ ได้ยึดมั่นในนโยบายผ่อนคลายการเงินด้วยการควบคุมอัตราผลตอบแทนพันธบัตร โดยเชื่อว่าจะมีผลทำให้ต้นทุนการกู้ยืมลดลง